Johnny Clegg se gesin versoek privaatheidJohnny Clegg. Foto: Facebook Johnny Clegg is Dinsdagmiddag in die ouderdom van 66 by sy huis in Johannesburg oorlede. Volgens Roddy Quin, bestuurder, vriend en woordvoerder vir die familie, is Clegg aan pankreaskanker oorlede. Hy is in 2015 daarmee gediagnoseer, maar het ondanks sy kankerstryd steeds oor die wêreld opgetree. Clegg word oorleef deur sy vrou, Jenny, met wie hy 31 jaar getroud was en hul twee seuns, Jesse en Jaron. Quin het versoek dat die familie se privaatheid in die tyd gerespekteer word en het gesê die familie sal ŉ private begrafnisdiens hou. “Daar sal ook ŉ diens vir die publiek wees om hul eer te betoon en die besonderhede hiervan sal mettertyd bekend gemaak word. “Johnny laat diep spore agter in die hart van elke persoon wat hom of haar as ŉ Afrikaan beskou. Hy het ons gewys wat dit was om te assimileer en ander kulture te omhels sonder om jou eie identiteit te verloor. “Hy was ŉ antropoloog wat sy musiek gebruik het om met elke persoon te praat. Met sy unieke musiekstyl het hy kulturele struikelblokke oorgesteek soos wat minder ander kon. In baie van ons het hy ŉ bewustheid wakker gemaak.” Clegg is op 7 Junie 1953 in Lancashire, Engeland, gebore en het op sesjarige ouderdom saam met sy ma, wat van Rhodesië afkomstig was, na Johannesburg getrek. “Sy blootstelling aan Zoeloe-trekarbeiders tydens sy tienerjare het hom aan die kultuur en musiek bekendgestel. Sy betrokkenheid by swart musikante tydens apartheid het tot gevolg gehad dat hy ŉ paar keer in hegtenis geneem is.” Clegg het op 17-jarige ouderdom saam met Sipho Mchunu die groep Juluka begin. In 1986 het hy saam met Dudu Zulu die groep Savuka begin. Clegg het ook talle solo-albums opgeneem en het internasionaal sukses behaal. Clegg het lesings aangebied by onderskeidelik die Universiteite van die Witwatersrand en Natal. Hy het antropologie bestudeer en sy studies met musiek gekombineer. Verskeie eredoktorsgrade en humanitêre pryse is aan hom toegeken, onder meer die Chevalier des Arts et Lettres van die Franse regering (1991), die Orde van Ikhamanga van die Suid-Afrikaanse regering (2012), asook eredoktorsgrade in musiek van die Universiteit van die Witwatersrand (2007), die Universiteit van KwaZulu-Natal (2013), Dartmouth College in die VSA en City University in New York. Hy was ook die skrywer van die boek UkuBuyisa Isidumbu (1981, Ravan Press).